**Munkaterv**

**2025/2026. tanév**

**osztályfőnöki munkaközösség**

A tanévelejei munkaközösségi megbeszélésen az előző tanév értékelése mellett megbeszéljük az új tanév feladatait. A tanév során a feladatoknak megfelelően évfolyamszinten történnek az egyeztetések az érintett osztályok osztályfőnökeinek bevonásával.

*Évfolyamonkénti fő feladatok:*

***9. osztály:***

A bejövő évfolyam egyik legfontosabb feladata, hogy a más-más családi háttérrel, szociális helyzettel, különböző igényekkel, elképzelésekkel rendelkező tanulók osztályközösséggé formálódjanak már a kilencedik évfolyamon. Az első félév az ismerkedésről szól. Ezt segítik az iskolai szintű rendezvényeink, és az osztályszinten megrendezendő programok, pl. mozilátogatás, színházlátogatás, Mikulás-napi ajándékozás. A májusi pályaorientációs nap/osztálykirándulás a fenti célok szempontjából az egy ugyancsak fontos alkalom, hiszen az iskolai környezetből kiszakadva élhetik át a tanulók az összetartozás élményét.

A 9. évfolyam további hangsúlyos feladata a közösségi szolgálati munka megszervezése.

***10. osztály:***

A 10. évfolyam fő feladata a fakultációválasztás, ennek háttereként a továbbtanulás, amiben pályaválasztási tanácsadó is segíti a diákokat. Közösségépítő a témahetek/témanapok szervezése, lebonyolítása. Az évfolyam osztályai a következő témákat választották:

|  |  |  |
| --- | --- | --- |
| osztály | téma | megvalósítás tervezett ideje |
| 10a | Állatvédelem | 2026. január 26-30. között |
| 10b | Pénz hét | 2026. március 2-6. között |
| 10c | Digitális témahét | 2026. március 23-27. között |
| 10d | Fenntarthatósági témahét | 2026. április 20-24. között |
| 10e | Zene napja | 2026. június 1-5. között |

Folytatódik a közösségi szolgálat szervezése, nyomon követése, adminisztrálása.

***11. osztály:***

A 11-ik osztályok feladata a fakultáció választás megerősítése, a fakultációkon való „helytállás” a továbbtanulás előkészítése. A diáknap a nevelési célokon túl közösségépítő, mind az osztályokon belül, mind az iskolai diákközösség számára, épp ezért fontos. Megtanulják és gyakorolhatják az alapvető emberi kapcsolatokban a konfliktuskezelést, a demokráciát, toleranciát, alkalmazkodást és együttműködést, fejleszti a kritikus gondolkodást. A döntéshozatal, érvelés és utólagos értékelés mind hozzájárul a felelős felnőtt-létre való felkészítéshez. A diáknap idei időpontja: 2025. október 10.

Az évfolyamon az osztályfőnökök fő feladata még a ballagtatás megszervezése.

Azok, akik még nem teljesítették az érettségihez szükséges 50 óra közösségi szolgálatot, azok számára folytatódik a közösségi szolgálat szervezése, adminisztrálása.   
További feladat az előrehozott érettségire jelentkezések koordinálása.

***12. osztály:***

Végzős osztályokban a felsőoktatásban zajló változások folyamatos nyomon követése, az érettségire jelentkezés koordinálása, (tantárgy választás, szintválasztás), a felvételi jelentkezések átbeszélése a fő cél. Ezek mellett a végzősöket érintő rendezvények, események megszervezése, lebonyolítása is feladat, mint az Erzsébet-napi tánc (2025. november 21.), a Gombavató (2025. december 5.), a tabló fotózás, április végén a tanároktól való elköszönés, ballagás, valamint az írásbeli és szóbeli érettségik, a szóbeli vizsgák után az érettségi bankett.

*További feladatok:*

Az egészségnevelési program megvalósítása érdekében intenzív, összehangolt kapcsolatot tartunk az iskolaorvossal és a védőnővel. Az előző évek gyakorlatát követve korosztály-specifikus, felmenőrendszerű előadások, órák megtartására kerül sor a közreműködésükkel, előzetes egyeztetés alapján évente 2 – 3 órában.

Célunk, hogy minél több külső előadót hívjunk a diákjainkhoz, mert ők sokkal hitelesebbek a témák megbeszélésénél mint mi, illetve tőlük bátrabban kérdeznek a diákjaink. Amennyiben az év során olyan ajánlatot kapunk, amely megfelel valamelyik évfolyam tantervi célkitűzéseinek, akkor elfogadjuk ezeket a megkereséseket, illetve mi is keressük ezeket a lehetőségeket.

Összehangolt munkával segítjük az iskola rendezvényeinek, programjainak (Gólyatábor, Gólyanap, Diáknap, Erzsébet-nap, Gombavató, Szülők-nevelők bálja, Diákparlament, ballagás, egyéb ünnepségek, koszorúzások, sportrendezvények, stb.) lebonyolítását, az iskolai kiadványok érdekében folyó tevékenységet. (stúdiósok szervezése, szereplők felkutatása, mozgósítása, évkönyv stb.)

Az „O”-meghajtón megjelenített információk segítik az osztályfőnöki munkát.

Az iskolán kívüli tevékenységeket, azok megszervezését, lebonyolítását támogató hozzáállással, szervezőmunkával segítjük. (Véradás, adományok gyűjtése, kortársképzők beszervezése stb.)

Fontosnak érezzük, hogy diákjaink szociálisan nyitottak legyenek környezetükre, jótettel, segítségnyújtással, adományokkal támogassák a rászorulókat. Ezt a célt szolgálja a karácsonyi jótékonysági műsor, melyre szívesen jelentkeznek tanulóink, megmutatva tehetségüket.

Az e-kréta napló alkalmazása megköveteli az adminisztrációs fegyelmet, mert naprakész vezetést kíván minden pedagógustól. Az e-napló a szülő –tanár kapcsolattartás fontos eszköze is.

Az osztályfőnökök minden fogadóóra előtt 1 héttel ellenőrzik, hogy a tanulók rendelkeznek-e elegendő érdemjeggyel. Szükség esetén intézkednek.

Az osztályfőnök feladata a GYVT-s, a HH-s és a HHH –s tanulók felkarolása, segítése.

A Munkaközösség Munkaterve minden érintett részére hozzáférhető az O-meghajtón.

Birinyiné Tövisháti Melinda

munkaközösség-vezető